Document ID: 32015R0401

REGULAMENTUL (UE) 2015/401 AL COMISIEI
din 25 februarie 2015
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acetamiprid, cromafenozidă, ciazofamid, dicamba, difenoconazol, fenpirazamină, fluazinam, formetanat, nicotină, penconazol, pimetrozin, piraclostrobin, tau-fluvalinat și tebuconazol din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Pentru acetamiprid, ciazofamid, formetanat, pimetrozin, piraclostrobin și tebuconazol, limitele maxime de reziduuri (LMR) sunt stabilite în anexa II la Regulamentul (CE) nr. 396/2005. Limitele maxime de reziduuri (LMR) pentru penconazol au fost stabilite în anexa II și în partea B din anexa III la Regulamentul (CE) nr. 396/2005. Pentru cromafenozidă, dicamba, difenoconazol, fenpirazamină, fluazinam, nicotină și tau-fluvalinat, LMR au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă cromafenozidă pe sămânțoase și struguri, a fost depusă o cerere de modificare a LMR existente, în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța ciazofamid, o astfel de cerere a fost depusă pentru struguri. În ceea ce privește substanța difenoconazol, o cerere similară a fost depusă pentru ardei și vinete. În ceea ce privește substanța fenpirazamină, o astfel de cerere a fost depusă pentru caise, cireșe, piersici și prune. În ceea ce privește substanța formetanat, o astfel de cerere a fost depusă pentru căpșuni. În ceea ce privește substanța penconazol, o astfel de cerere a fost depusă pentru mure și zmeură. În ceea ce privește substanța pimetrozin, o astfel de cerere a fost depusă pentru păducelul spaniol. În ceea ce privește substanța piraclostrobin, o cerere similară a fost depusă pentru rădăcinile de cicoare. În ceea ce privește substanța tau-fluvalinat, o astfel de cerere a fost depusă pentru sămânțoase, piersici, caise, struguri, tomate, vinete, pepeni galbeni, broccoli, varză de Bruxelles, gulie, anghinare, salată și alte plante de salată. În ceea ce privește substanța tebuconazol, o astfel de cerere a fost depusă pentru semințele de mac.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea substanței acetamiprid pe caise și fructe cu coajă lemnoasă. Solicitantul susține că, deoarece utilizările autorizate ale substanței respective pe astfel de culturi în Statele Unite fac ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.
(5)
Au fost depuse cereri similare atât în ceea ce privește substanța dicamba pe boabe de soia modificate genetic, cât și în ceea ce privește substanța fluazinam pe rădăcina de ginseng. Solicitanții susțin că, deoarece utilizările autorizate ale substanțelor respective pe astfel de culturi în Statele Unite fac ca reziduurile să depășească LMR-urile prevăzute în Regulamentul (CE) nr. 396/2005, sunt necesare LMR-uri mai ridicate pentru a se evita barierele comerciale la importul acestor culturi.
(6)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre vizate, iar rapoartele de evaluare au fost transmise Comisiei.
(7)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(8)
Autoritatea a concluzionat în avizele sale motivate că, în ceea ce privește utilizarea substanței fenpirazamină pe piersici, nu este necesară nicio modificare a LMR existente. În ceea ce privește utilizarea substanței tau-fluvalinat pe sămânțoase, caise, piersici și tomate, datele prezentate nu au fost suficiente pentru a stabili LMR-uri noi. Prin urmare, LMR-urile existente ar trebui să rămână neschimbate.
(9)
În ceea ce privește substanța dicamba, nu au fost depistate reziduuri la recoltare în boabele de soia care tolerează dicamba. Autoritatea a concluzionat că o componentă relevantă a reziduurilor identificate în boabele de soia care tolerează dicamba este metabolitul acid 3,6-diclorosalicilic (DCSA).
(10)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu a indicat existența unui risc de depășire a dozei zilnice acceptabile (DZA) sau a dozei acute de referință (DAR).
(11)
În ceea ce privește nicotina, prin Regulamentul (UE) nr. 897/2012 al Comisiei (3) au fost stabilite LMR-uri temporare pentru ciupercile sălbatice până la data de 30 noiembrie 2014, în temeiul articolului 16 alineatul (1) litera (a) din Regulamentul (CE) nr. 396/2005, în așteptarea transmiterii și evaluării unor date și informații noi privind prezența sau formarea naturală a nicotinei în produsele vizate. Comisia a fost informată cu privire la un proiect de cercetare desfășurat cu scopul de a cerceta sursele nicotinei care apare în aceste culturi. Având în vedere durata estimativă a studiului și pentru a asigura timpul necesar pentru Comisie să ia o decizie, este oportun să se prelungească valabilitatea acestor LMR-uri până la 19 octombrie 2016.
(12)
În ceea ce privește substanța formetanat, mai multe LMR-uri au fost modificate prin Regulamentul (UE) nr. 61/2014 al Comisiei (4). Regulamentul menționat reduce LMR pentru căpșuni la limita de cuantificare începând cu 14 august 2014. Din motive de securitate juridică, este oportun ca LMR prevăzută de prezentul regulament să se aplice începând cu aceeași dată.
(13)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(14)
Prin urmare, Regulamentul (CE) nr. 396/2005 ar trebui modificat în consecință.
(15)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 noiembrie 2014. Cu toate acestea, prezentul regulament se aplică de la 14 august 2014 în ceea ce privește limita maximă de reziduuri de formetanat din căpșuni.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2015.

Labels: 17
20
0
3
6